Kálomista az ATV-ben cáfol: nem 1 percért kapták a 6 milliót
2014-01-23 17:49:00
Kálomista Gábor producer az ATV Csatt című műsorában reagált a vádakra, melyek szerint több mint 6 millió forintot kapott a cége egy egyperces filmért a közmédiától.
Kálomista Gábor (fotó: hirek.sk)
Az Átlátszó.hu arról írt, hogy 2011 nyarán kötött megállapodást Kálomista Gábor cége, a Mega Film Kiadó Kft. nettó 6,541 millió forint értékben az MTVA-val, hogy legyártsa a „Déli harangszó – Alkotmány aláírás” című 1 perces anyagot, melyben Schmitt Pál aláírja az új Alaptörvényt.
Kálomista Gábor az ATV Csatt című műsor vendégeként elmondta, hogy az Átlátszó.hu ugyan megküldte neki a kérdéssort, de három perc múlva kitették a válaszaik nélkül a cikket.
A producer elmondta: több mint 20 fős stábjuk nemcsak ezt, hanem az MTVA műsoraihoz HD minőségben a Déli Harangszót is rögzítette az ország másfél tucat településén, amelyeket az utómunkát követően azóta is folyamatosan használ a köztévé. A szerződés szerinte hivatalos és érvényes volt.
„Nem egy ismeretlen cégről beszélünk, hanem Magyarország egyik legnagyobb filmgyártójáról, ami elérhető, ismert és nem bujdos senki elől” – mondta Kálomista Gábor.
A Csatt ma este 20.40-től látható az ATV-n